

[image: image1.png]%@ CAPVXXEHUE “3APABE 3A BCUYKIA”






Това е добре, но има какво още!

Сдружение „Диабет“ е регистрирано в АВ-Търговски регистър и РЮЛНЦ като Сдружение с нестопанска цел за осъществяване на обществено-полезна дейност.

От началото на 2024год. новият офис на бул. „Русе“ 1 ет. 4  на Сдружение „Диабет“ е вече факт и работи. Разнообразни са нашите дейности.

През м. юни проведохме станалата вече традиционна почивка на море в Китен. Групата ни беше доста многобройна. В края на лятото беше организирана и почивка по Клинична пътека- рехабилитация в Несебър.

Световният ден на Диабетика 14 ноември отбелязахме на чаша кафе на среща– консултация с ендокринолог и кардиолог. Особено полезна беше беседата - разговор на тема  „Здравословен начин на живот с диабет“ с д-р Албена Динкова в комплекс „ФЕРИЯ“, където нашите членове споделиха мнения и поставиха много въпроси. 

На 18.12.2024г. отново в комплекс „ФЕРИЯ“ отбелязахме посрещането на Коледа и Новата 2025 г.

Колективен член сме в Българска асоциация „Диабет“, София. През декември 2024г. по тяхна програма, със средства от държавна субсидия, получихме безплатен пакет хранителни продукти за редовните членове. 

Бяха проведени и работни срещи на председателя на Сдружението с общински съветници, където бяха засегнати проблеми свързани с нашата дейност.

Предстоят ни още нови дейности: проучване на броя на диабетиците и създаване на неформални групи на територията на Област Плевен; включване на деца и млади хора с диабет. В тази насока срещам разбиране и подкрепа от нашата национално представителна организация БАД – София.

Сърдечно благодарим за разбирането и съдействието на ръководствата на Общински съвет и Община Плевен!

Тотка Конова, Председател 
Сдружение „Диабет” Плевен

Липсата на зрение не е бариера

Съюзът на слепите в България е организация , за чието създаване , развитие и разцвет са влагали и продължават да влагат своята енергия поколения незрящи хора. Тук е мястото да отбележим и 100 години от създаване на Съюза на слепите в България, която годишнина отбелязахме през 2021 година с различни мероприятия. Невъзможно е да се опише всеки момент от историята на организираното движение на слепите , всеки аспект от многообразните дейности , които през годините развива Съюзът на слепите. Връщайки се назад във времето и проследявайки дългия и не лек път, изминат от организацията, ние можем да оценим огромните усилия и неуморния труд на десетките ентусиасти , поставили си голямата и благородна цел да подобрят живота на слепите хора в България. С решение №1139 на Министерския съвет от 1996г. Сдружението на слепите граждани е признато за представително на национално равнище и обединява над 11 000 граждани със загубена работоспособност над 50% поради увредено зрение. Към Съюза са изградени 113 териториални организации обединени в 16 регионални организации. Те извършват своята дейност в полза на гражданите с увредено зрение. Главната цел на ССБ е защитата на правата и интересите на слепите и тяхната интеграция в обществото. В настоящия момент ССБ има три функциониращи предприятия, в които работят хора със зрителни увреждания: “Успех филтър ССБ”ЕООД-София , “Успех Металкап ССБ”ЕООД -Плевен , “Успех Металпринт ССБ” ЕООД – Шумен.

През тези години се разгръща строителство на производствени и жилищни сгради , а също и сгради за отдих и културни нужди. Богатство на слепите хора са двете рехабилитационни бази за възстановяване и отдих / в с.Шипково и гр.Обзор/. Те са естествените средища за целогодишна почивка и контакти на слепите хора. В годините , Съюзът на слепите в България развива активна рехабилитационна дейност. Още от самото си учредяване през всичките тези години на съществуването си , Съюзът на слепите в България е имал за основен свой приоритет защитата на правата на невиждащите хора. Организацията и днес изпълнява правозащитните си функции , особено на бързо сменящия се политически живот в страната ни, и то след влизането ни в Европейския съюз. 

На основание Закон за хората с увреждания/ЗХУ/, ССБ е член на Националния съвет на хората с увреждания , орган с консултативни функции към Министерския съвет. Съюзът на слепите в България е участвал в приемането на редица закони и разработването на поредица от социални програми в полза на инвалидите. Спортът и туризмът са важно средство за рехабилитацията и интеграцията на незрящите в обществото. Постоянно се провеждат спортни мероприятия по шахмат, спортен риболов, канадска борба, спортна табла, голбал, лека атлетика. Много слепи състезатели печелят златни и сребърни медали от републикански , европейски и световни първенства, от параолимпийски игри. Зрително затруднените лица имат афинитет към певческото и инструменталното изпълнение.

На 4 април 2025 в клуб на ул.Гренадирска 30 се проведе Отчетно-изборно събрание на Териториална организация на ССБ Плевен за периода 2020-2025. Общият брой на съюзните членове в Териториалната организация Плевен е 203, новопостъпилите са 22, а такива които са се отказали от членство няма. Незрящите с намалена работоспособност над 90% са 90, а тези с намалена работоспособност от 71 - 90% са 83-ма, и  с намалена работоспособност 50% до 70% са 30. Незрящи с множество увреждания са 31. Мъжете са 80, жени 123., членове на възраст до 35 години са 9, от 36 до 50 години – 21, от 51 години до 65- 50 и над 65-123. Работещите членове извън системата на ССБ са 8. Включените в социалния патронаж са 11. Владеещите брайл са 4-ма. Членовете с компютърни умения са 26. Общия брой на активно спортуващите и обхванати в спортни секции в съюзната организация - шахмат, спортна табла, канадска борба и спортен риболов са 8. Общият брой членове ползващи говорящи книги са 11, учащите са 2-ма, владеещите чужди езици 6. Получили парична помощ от ССБ-8. Основният извод, който може да се направи е, че Съставът на организацията застарява. 

Приходите на ТО са от членски внос, дарения и средства за различни мероприятия предоставени от Община Плевен. Тя е и тази, която разплаща и всички консумативи/ парно отопление, електричество и вода/ в клуба на ул. Гренадирска 30. В организацията се работи в четири направления:

- Организационна дейност. Издирват се нови членове и се приобщават към живота в съюзната организация, като за това съдейства ТЕЛК, РО на ССБ Плевен и членовете на УС от самата организация. Навременно се събира членския внос и неговото правилно използване за нуждите на организацията, навременно уведомяване за изтичане срока на социалните оценки, взаимопомощ при попълване на заявленията-декларации  и други документи, разясняване на законовите разпоредби, тези за правата на хората с увреждания, за социалната оценка и интеграционните добавки, информация от РЗИ Плевен, наредбите на Община Плевен. Провеждат се редовни срещи със специалисти от НОИ-Плевен, Общинска дирекция 'Социално подпомагане“, общинска данъчна служба и РЗОК-Плевен. Трябва да отбележим това, че в началото на отчетния период имаше затруднение в работата поради обявената пандемия, но въпреки това работата продължаваше. През 2024 бе направено ново картотекиране и подреждане на членските досиета, тяхното актуализиране, преподреждане по азбучен ред на фоно библиотеката. През февруари 2025 направена бе  проверка  на организационното и финансово състояние на организацията не бяха открити нередности при водене на документацията и финансовата книга. Това е отличен атестат за работата на ръководството и сътрудника на организацията.

- Социално-битова дейност. В това направление също има с какво да се похвалим, колкото и нескромно да звучи това. След саниране на блока беше подменена цялата прозоречна част на клуба с пвц дограма, а с дарението на ПП ГЕРБ, и съдействието на г-жа   Диана Данова и г-жа Веселка Лилова бе подменена подовата настилка на клуба с ламиниран паркет и закупени и монтирани щори. Регионалната организация с председател г-н Павлин Ангелов бе ремонтиран и офисът на клуба. Със събрани от клубните членове финансови средства бе закупено проточно бойлерче за топла вода, а Лилия Петева подари на клуба хладилник. 

Осигурявана бе и лятната почивка на членуващите в организацията ни, като по график  те почиваха в базата на ССБ в с. Шипково.  Ръководството на организацията винаги е акцентирало за голямата роля на белия бастун като пръв помощник на незрящите граждани в ежедневието им за преодоляване на неимоверните трудности и повишаване на тяхната мобилност. УС на ТО на ССБ Плевен на свои заседания разпределяше помощни средства предоставени от централата в София, според нуждите от такива на членовете. При необходимост от някакво помощно средство извън тези средства, по заявка чрез ТО и РО на ССБ Плевен се предоставят такива средства срещу заплащане. Тука трябва да благодарим на РО на ССБ Плевен и лично на г-н Павлин Ангелов за това, че предоставиха средства за закупуване на сценично облекло и обувки на ВГ „Пей, сърце” и финансови средства за пътуване до участията им извън Плевен. Всяка Коледа се подготвяха пакети с хранителни продукти, които се раздаваха на нуждаещи се членове по преценка на УС на ТО ССБ Плевен. Също така бяха отпускани еднократни парични помощи на нуждаещи се въпреки ограничените финансови възможности на организацията. Организират се тържества за отбелязване на всички национални, православни и празници от народния бит.  Най- значимо внимание бе отделено на отбелязването на 15 октомври, Ден на „Белия бастун“.

- Културно-масова дейност. В тази точка за отчетния период най-много може да се говори и пише. Ще отбележим само това, че мероприятията през 2020 и 2021 не бяха много поради ковид пандемията, а също това, че клуба ни бе в ремонт. Ще започнем с това, че в началото на този отчетен период съюзът отбеляза една значима годишнина. През 2021 г. съюзът навърши 100 години от своето създаване. Това е много значима годишнина, за която могат много НПО-та да завидят. През 2021 се проведе викторина, организирана по случай 100 години ССБ от РО ССБ Плевен за всички нейни организации. Невена Сотирова и Ваня Петрова от нашата организация участваха, като Невена бе победителка и трябваше да продължи участието си в  национално ниво, но поради пика на Ковид пандемията събитието не се състоя. Най-дейно участие съюзните членове вземат в културно-масовата работа на организацията. Отбелязват се всички национални и християнски празници, особено тържествено Коледа и Великден. На организираните кулинарни изложби и такива на плетива и други ръкоделия хората със зрителни увреждания показват, че човешките възможности наистина са неограничени. Най-искрено и творчески незрящите се изявяват на тържествата посветени на 15 октомври, Ден на белия бастун.

В организацията ни, както всички знаят от много години работи и твори Вокална група ”Пей, сърце”. През всичките тези години тя репетира в клуба под ръководството на Богомил Мицев, ръководител и корепетитор, а сега ръководител на групата е Емилия Кръстева. Те ни представят на редица фестивали, концерти и събирания в клуба. Ще се постарая да изредя всичките места с тяхно участие. Това са Национален преглед на самодейността към ССБ,  Зонален фестивал „Бреница пее и танцува” в с. Бреница, Кнежа,  Фестивал „Фолклориада„с. Коиловци, Плевен, Фестивал за автентичен фолклор „От Тимок до Вита” с. Черни Вит, Тетевен, Фестивал на старата градска песен „Мара Врачанка” гр. Враца, Многожанров фестивал на хората с увреждания, кв. Църква, Перник, Фестивал на патриотичната песен "Отечество" Плевен, Фестивал на старата градска песен „Романтика” гр. Пордим, Фестивал в местността“ Беклемето“. На групата предстои участие и в новия фестивал организиран в Плевен „Кайлъшка шевица“. На всички тези участия нашите певици се радват на завидно внимание, получават винаги медали и почетни грамоти от призовите места. 

Съюзът на слепите всяка година организира два литературни конкурса. Това са Национален литературен конкурс ”Графити от думи и звуци” и поетичният конкурс „Зрящи сърца”. В конкурсите редовен участник е Румен Петков от нашата организация. Миналата 2024 година той получи специалната награда от конкурса „Зрящи сърца”.

За 16-та поредна година ще се проведе Поетичен конкурс „Зрящи сърца” на програма „Христо Ботев” на БНР и ССБ. Регламентът на конкурса е следния. Желаещите да участват трябва:

• да изпратят до 3 свои стихотворения на свободна тема;

• срокът за изпращане на стихотворенията е 20 май 2025 година;

• необходимо е участниците да посочат трите си имена, възраст, точен адрес и телефон за обратна връзка, както и e-mail;

• стихотворенията да бъдат изпращани на адрес:

Българско национално радио, София 1040, бул. „Драган Цанков” № 4, програма „Христо Ботев”, за конкурса „Зрящи сърца”, или на e-mail:

zriashtisartsa@bnr.bg
- Спортно туристическа дейност. В работата на организацията особено внимание се обръща на спортно-туристическата дейност. Тези дейности са от голямо значение за съхраняване на доброто здравословно състояние на  хората със зрително увреждане, за  добрият им тонус и спечелване на престиж и нови запознанства. Три са спортовете върху които се акцентира, това са спортен риболов, шахмат и спортна табла. Председателят на ТО ССБ Плевен Володя Христов е капитан и на двата отбора, този по спортен риболов и шахмат. Със своите участия в организираните турнири те заемат винаги челни места в призовата тройка. С това те представят клуба ни, печелят купи и медали, а това е отличен атестат за добрата работа в организацията. За тези четири години, изключваме годината на ковид пандемията, отборът по риболов участва в състезанието на язовир „Агов дол” край Монтана, на язовир "Карабаша" край гр. Плевен, на язовира край живописното село Ясен, Община Плевен язовир „Оазис“ и язовир „Огоста“, Монтана. През тези отчетни години отборът ни по шахмат участва в Национален турнир по шахмат за незрящи в Плевен, организиран от РО на ССБ Плевен, като също завоюваше призовите места. Трябва да споменем това, че всички спортни състезания проведени в Плевен са финансирани от Община Плевен. Не трябва да забравяме и участието на Лилия Петева в състезанията по спортна табла, от които тя се връщаше с отличия и грамоти.

Повече от екскурзиите, които се проведоха бяха еднодневни. Това се налагаше от характера на заболяванията и възрастта на участниците. През тези години членовете ни посетиха Крушунските водопади, празника на тиквата в гр. Севлиево, на сланината и греяната ракия в гр. Априлци, Община Троян, фестивала на сливата и сливовата ракия , с. Орешак, Община Троян.

Председателят и Управителният съвет на ТО на ССБ Плевен винаги се е стремил да откликва на всички поставени задачи, да сплотява колектива да работи и подкрепя онези които искат да се образоват ,професионално да се развиват. Особено внимание се отделя към привличане на млади членове и тяхното задържане в организацията.

На това събрание, което бе и изборно, Володя Христов бе преизбран за Председател на ТО на ССБ Плевен. Избран бе и Управителен съвет, както и пълномощници за Регионалната конференция на РО на ССБ Плевен, която ще се проведе през есента.

Володя Христов, Председател 
ТО ССБ Плевен

Общо годишно отчетно-изборно събрание на Национална асоциация на
 жестовите преводачи в България

В края на месец февруари 2025 се проведе общо годишно отчетно-изборно събрание на Националната асоциация на жестовите преводачи в България. Този път, освен отчета за дейността за извършената работа, членовете на НАПЖЕБ имаха отговорната задача да изберат нов председател и членове на Управителен съвет, поради изтичането на досегашния тригодишен мандат. По традиция събранието се проведе в сградата на Съюза на глухите в България, а официален гост и тази година беше Николай Нинов, председател на Съюза на глухите в България. Представени бяха отчетен доклад и финансов отчет на Управителния съвет за 2024 година, както и за периода 2022-2024 година, доклад на етичната комисия и програма за дейността на НАПЖЕБ през 2025 г.

***

Отчетни събрания в СГБ

Това е най-демократичният акт в нашата организация за волята на съюзните ни членове и за правото им да определят бъдещето на нашия съюз. И на живота си! По време на отчетните събрания ще бъдат припомнени всички успехи на ръководствата в териториалните и в районните организации по места. Но ще бъдат казани и пропуските, които трябва да се оправят от тук нататък. Всеки един, разбира се, сега е горд човек и се чувства силен да казва истината и своето мнение, защото членува в организация, която се гордее с 90-годишна история. Колко много самочувствие придобихме с времето! И колко стимул да бъдем още по-добри!

ТИШИНА, СГБ

Лекарските комисии, които разглеждат документите за намалена работоспособност и издават медицинска експертиза (ТЕЛК решения), ще имат пълен достъп до здравните досиета на пациентите и цялата медицинска информация, вписана в Националната здравноинформационна система(НЗИС). Това стана ясно след координационна среща между Министерството на електронното управление (МЕУ), Министерството на здравеопазването(МЗ) и„Информационно обслужване“ (ИО). От последната седмица на март пилотно ще бъде осигурен достъп на лекарите от Националната експерта лекарска комисия (НЕЛК), а от началото на април достъп до пациентските досиета ще имат всички членове на трудово-експертните лекарски комисии в страната, информират от МЕУ. Осигуряването на достъп до здравните досиета на пациентите ще позволи на експертните комисии да намалят драстично времето за разглеждане на документите за нетрудоспособност и на пациентите няма да се налага да чакат с месеци ТЕЛК решенията“, каза министърът на електронното управление Валентин Мундров. По думите му това ще улесни работата на ТЕЛК комисиите и ще им даде възможност да взимат навременни и информирани решения за здравното състояние на пациентите при разглеждане на документацията. Очаква се нововъведенията да намалят и злоупотребите при издаването на ТЕЛК решения. За улеснение на гражданите ще бъде актуализирано мобилното приложение е-Здраве с добавянето на модул „Медицинска експертиза“ в здравното досие на гражданите. Така пациентите ще имат достъп до цялата налична документация, свързана с освидетелстването за медицинска експертиза – направления от общопрактикуващ лекар, протоколи от лекарска консултативна комисия (ЛКК), заявления, решения на ТЕЛК комисиите и др. В момента документите се достъпват през портала на НЗИС на адрес https://my.his.bg/login. Чрез приложението гражданите ще получават нотификации за движението на подадените документи, за насрочена дата на заседание на комисия, за издадено ТЕЛК решение и др.

Д-р Валентин Христов: Вярата в Христовото Възкресение ни е нужна винаги, 
помага ни да съхраняваме доброто

УВАЖАЕМИ СЪГРАЖДАНИ,

Великден (Възкресение Христово) е денят, в който християните честват Възкресението на сина Божи Иисус Христос. Този ден носи посланието за силата на вярата, за тържеството на живота над смъртта.

Вярата в Христовото Възкресение ни е нужна винаги. Тя ни помага да съхраняваме доброто в сърцата си и да раздаваме от него!

Затова нека празнуваме великия ден с радост, но и със смирение!

Бъдете здрави и имайте вяра в доброто!

Пожелавам ви чудото на Великден да озари всеки дом!

Д-р Валентин Христов, Кмет Община Плевен

Плевен посрещна Великден с детски изложби, концерти и арт ателиета

Програма от изложби, концерти и арт ателиета стартира седмицата преди Великден в Плевен. Проявите са част от афиша за Великден, подготвен от Община Плевен. Първо от поредицата събития, посветени на светлите празници, бе детският конкурс „Великден в цветове”. С великденска украса е и Плевен. Награждаването на участниците в конкурса „Великден в цветове” с участието на детски градини и училища от община Плевен се проведе в зала „Катя Попова”. Отличени бяха проекти в следните раздели: 

- Раздел „Великденска картичка;

- Раздел „Великденска украса – Писано яйце";

По традиция детското творчество и тази година е част от украсата на Плевен за Великден. Три поредни дни бе организирана Работилница за боядисване на Великденски яйца в експозиция „Традиционен бит и култура“ на Регионален исторически музей.

Във връзка с Великденските празници музеите в Плевен работиха с празнично работно време.

Концерт под надслов „Великден” - на Общински хор „Гена Димитрова”, диригент Мария Русева прозвуча и в Арт център 1.

***

Посрещнахме пролетта в парк „Кайлъка“ със забавления и активности за цялото семейство

Забавления и активности за цялото семейство организира Община Плевен в парк „Кайлъка“. Инициативата е по повод настъпването на един от най-любимите сезони за всички-пролетта. Дейностите се проведоха на 26 април, събота, и включваха разнообразни, както забавни, така и полезни надпревари, в които можеше да участва цялото семейство и да прекара заедно един ден на открито. Входът за всички активности бе свободен.

Бяха обособени пет тематични зони, предлагащи забавления и изненади за всички възрасти. В първата зона - „Приятели на Кайлъка“, желаещите можеха да засадят растения в Зоопарка, като така оставят своята „зелена следа“, или пък да разгърнат своя артистичен талант с рисуване върху стативи. Двете дейности бяха от 10.30 и от 11.00 часа.

Всички следващи активности и забавления се проведоха на Бригадирската поляна. В спортна зона „Движи се с пролетта“ семействата можеха да тонизират тялото и духа си с пилатес, йога и кондиционни тренировки, подходящи за всяка възраст. За любителите на природата бе организиран туристически преход по живописните пътеки на парк „Кайлъка“, за семействата имаше и забавни щафетни игри. Важна информация за здравето получиха присъстващите на лекцията от 12.00 часа на д-р Михаела Нисторова „Полезни съвети за добро храносмилане“. Кондиционните тренировки и туристическият преход започнаха в 11.00 часа, а щафетните игри – в 12.30 часа.

В зона „Семейни таланти“ от 13.00 часа бе урокът по модерни танци, в който желаещите можеха да открият свои нови танцови умения, от 13.50 часа започна „Микрофонът е Ваш“ - споделете своя талант с публиката – пейте, танцувайте, рецитирайте или се изявете по друг начин. Да опознаете българските народни танци помогна Цветомир Диков от 14.40 часа.

Зона „Творчески работилници“ предложи креативни занимания за цялото семейство без значение на възраст и досегашни умения – от 14.00 часа започна работилница „Рисунка върху камъче“, а от 15.00 часа – оцветяване на керамични фигури. В т. нар. FUN зона от 11.00 до 17.00 часа работиха атракциони с безплатен достъп за цялото семейство - надуваем замък, мишена, джаги, настолни игри и още много изненади.

Това бе една възможност гражданите на Плевен да се насладят на пролетта заедно със семейството и приятелите си. 

Община Плевен

24 май, Преклонение пред образованието, 
науката и културата

Денят на Солунските братя Кирил и Методий - създателите на глаголицата, е отбелязван като църковен празник още през XI век. В съвременната историография се смята, че за първи път в епохата на Възраждането на 11 май 1851 г. в епархийското училище „Св. св. Кирил и Методий“ в гр. Пловдив по инициатива на Найден Геров се организира празник на Кирил и Методий – създатели на глаголицата. Денят 11 май не е случайно избран от Найден Геров – това е общият църковен празник на двамата светии. Така той започва да се чества като празник на българската просвета, култура и на славянската писменост. С въвеждането на Грегорианския календар през 1916 г. празникът, отбелязван от държавата и църквата, се чества на един ден - 24 май. След 1969 г. се провежда секуларизация чрез отделяне на църковния от светския календар, затова днес съществуват два празника - църковен (11 май) и светски (24 май).  Във възрожденските източници първите известия за празнуването на Кирил и Методий на 11 май, се срещат в „Христоматия славянского язъка“ от 1852 г. на Неофит Рилски. Денят на честването на двамата братя става най-яркия израз на националната идентичност, на българското преклонение пред образованието, науката и културата. 

През 1857 г. празникът е почетен в българската църква „Свети Стефан“ в Цариград, заедно със служба и за Св. Иван Рилски. На следващата 1858 г. този ден е отпразнуван и в Пловдив с тържествена служба в църквата „Света Богородица“, а след това учителят Йоаким Груев произнася вълнуващо слово за живота и делото на Кирил и Методий. Празникът започва редовно да се отбелязва в Шумен и Лом, от 1860 г., в Скопие от 1862 г., във Варна от 1863 г. 11 май се установява като църковен празник на светите равноапостоли Кирил и Методий. В София празникът е организиран от учителя Сава Филаретов. 

По време на борбите за църковна независимост от началото на 19 век делото на Кирил и Методий е стимул за противопоставяне на гръцката Вселенска патриаршия. След 1878 г. празнуването на Кирил и Методий се развива в 2 посоки. В свободна България той се ограничава до училищен празник. В Македония и Одринско, които са под юрисдикцията на Българската екзархия, той запазва функциите си и на демонстрация против османското управление, както и против асимилаторските домогвания на сръбската и гръцката пропаганда. Особено значение празникът на Кирил и Методий придобива след Първата световна война. За първи път от 2020 г. честваме празника с новото му име - Ден на светите братя Кирил и Методий, на българската азбука, просвета и култура и на славянската книжовност. Преди това празникът носеше наименованието Ден на българската просвета и култура и на славянската писменост, но то беше променено от 44-ия парламент, по предложение на „Обединени патриоти“. Денят на буквите и на културата е наречен още "Духовният Великден" на България.

Здраве

Пролетни алергии, симптоми, 
диагностициране и лечение

Пролетните цветя, цъфтящите дървета и зелената трева сигнализират за края на зимата. Те също така отбелязват началото на пролетни алергии и различен вид дискомфорт за милиони хора по света. Пролетните алергии са известни още като сенна хрема и сезонен ринит. Виновникът за симптомите на пролетната алергия обикновено е цветен прашец. Мухълът също може да играе роля.

Кои са причините за пролетните алергии, как да ги избегнете и най-добрите начини да намерите облекчение от симптомите, ще прочетете в следващите редове.

Какви са симптомите на пролетните алергии?

Общите симптоми на пролетните алергии включват:

• възпалени очи

• тъмни кръгове под очите

• влажни очи

• подути синуси

• хрема или запушен нос

• кихане

• драскащо гърло

• кашлица

• сърбеж в устата, ушите, носа и гърлото

По-рядко срещаните симптоми могат да бъдат резултат и от синусовото налягане, причинено от сенна хрема. Те включват:

• синусово главоболие

• болки в лицето

• болки в ушите

• анозмия (загуба или намаляване на обонянието)

Какво причинява тези симптоми?

Когато настъпва пролетта, растенията и дърветата отделят прашец във въздуха. Някои видове гъби също произвеждат спори на мухъл. Ако сте алергични към някое от тези вещества, имунната Ви система ще се опита да се справи с тях. Това се случва, като се отделят алергични (IgE) антитела. Алергичните антитела са предназначени да открият и унищожат вещества, които определят като опасни нашественици. Те вкарват алергените в мастните клетки на тялото, където са нападнати и елиминирани.

Хистаминът се отделя в кръвоносните и слузните мембрани. Хистаминът е веществото, което причинява появата на алергични симптоми. Пролетните алергии могат да започнат още през февруари в по-топлите части на страната и могат да продължат до лятото, въз основа на репродуктивния цикъл на местната флора и фауна. Тежестта на симптомите, които изпитвате, се определя от специфичните растения, дървета и цветя. Те варират от местоположение до местоположение.

Времето също играе роля. В топлите и сухи дни има най-голям брой полени, особено сутрин. Вятърът може да влоши симптомите, тъй като цветният прашец е въздушен. Дните, които са дъждовни и влажни, имат по-нисък брой полени от слънчевите.

Пролетните алергии могат да започнат по-рано и да продължат по-дълго след мека зима. Атипично топлото време позволява на дърветата да започнат да опрашват по-рано, удължавайки пролетния сезон на алергиите. Изменението на климата може да представлява повишен риск от засилени алергични реакции в много части на света. В допълнение към по-топлото време, въглеродният диоксид – парников газ, свързан с глобалното затопляне – също така насърчава по-енергичния растеж на растенията и следователно увеличава производството на цветен прашец.

Как да предотвратите или намалите симптомите. Има няколко стратегии, които можете да опитате за намаляване на пролетни симптоми на алергия или за предотвратяването им напълно. Те включват:

• Започнете да приемате лекарства като перорален антихистамин, още преди да започнат симптомите. Това ще помогне на имунната ви система да спре да отделя хистамин.

• Поставете високоефективни пречистватели за въздух в дома Ви. Те премахват прах и други алергени като акари от домашни любимци.

• Сваляйте външното облекло веднага след като влезете в дома си. Измийте всичко, което сте носили на открито, преди да го носите отново. Също така мийте косата си всеки ден и не носете външни обувки вътре.

• Ако имате домашни любимци, които излизат на открито, използвайте влажна кърпа, за да сваляте прашец/ прах от козината им всеки ден.

• Дръжте прозорците си затворени, за да спрете влизането на прашец/ прах, особено сутрин, когато количеството цветен прашец е най-високо.

• Сменяйте спално бельо, мийте подовете и почиствайте меката мебел колкото е възможно по-често.

Диагностициране

Лекарят може да извърши няколко теста за диагностициране на пролетна алергия, включително:

• Тест с убождане на кожата: лекарят поставя малко количество алерген върху кожата, за да види дали има някаква реакция. Резултатите отнемат около 10–20 минути.

• Интрадермален тест: Това обикновено е по-болезнено от тест за убождане. Лекар инжектира малко количество алерген под кожата, за да провери дали има реакция.

• Кръвен тест: При този тест се взима кръвна проба и се изпраща в лаборатория. Лабораторният техник ще добави алерген към пробата, за да види дали броят на произведените антитела се увеличава.

Правилното диагностициране зависи и от симптомите, които проявявате, домашната и работна среда и фамилна медицинска история.

***

Какво представлява гликираният хемоглобин (HbA1c)?

Хемоглобинът е белтък, съдържащ се в червените кръвни клетки (еритроцити), чрез който става пренасянето на кислород до всички тъкани на тялото. Част от него се свързва необратимо с кръвната глюкоза, вследствие на което се образува гликиран хемоглобин (HbA1c). Той остава в еритроцитите за период от 120 дни, колкото е средната им продължителност на живот. Колкото по-високи са нивата на кръвната глюкоза, толкова по-голяма част от хемоглобина се гликира, съответно толкова по-високо е нивото на гликирания хемоглобин.

Гликираният хемоглобин (HbA1c) първоначално е идентифициран като "необичайна" форма на хемоглобин при пациенти със захарен диабет преди повече от 40 години . След това откритие са проведени множество проучвания, които показват, че нивото на гликираният хемоглобин е в тясна зависимост от средното ниво на кръвната захар. Тогава се поражда идеята, че измерването на HbA1c може да служи като един надежден маркер за оценка на гликемичния контрол при хората със захарен диабет. Нормалните стойности на гликирания хемоглобин са от 4 % до 5.6 %. При ниво на гликирания хемоглобин от 5.7 % до 6.4 % е налице повишен риск от захарен диабет.

Един от най-красивите елементи на народния костюм на българката несъмнено са пафтите. Изящни, изкусно изработени от различни метали, украсени с причудливи фигури и плетеници, тези токи за колан са смятани за символ на женствеността. Първоначално обаче пафтите са били атрибут на мъжкия костюм. В българското Средновековие пафтите са бележели социалния статус на мъжа. Носили са ги военачалници, а според вида и украсата на катарамите се определяло какъв чин са имали. След падането на България под Османско владичество (14 в.), българите загубват държавата и воинската си част. По тази причина през Възраждането пафтите постепенно стават част от женския костюм.. Пафтите са знак за социален статус и определят преминаването на девойката в нова социална група - на омъжените жени. Подарявани са от семейството на момчето в момента на сгодяването, но за разлика от накитите за гърди и глава, гривните и пръстените, които също са част от даровете за бъдещата невяста, пафтите са задължителен елемент, който тя носи впоследствие, показвайки, че вече е омъжена. Затова неомъжените момичета нямат право да носят пафти. С едно изключение. Преди това пафта може да сложи само лазарката. Това е инициация за младото момиче - когато стане на възраст за женене, тя трябва да се облече за първи и единствен път като лазарка, майка й да й даде нейния набор от накити и момичето да се накичи с тях, за да покаже, че е готова да стане съпруга и майка. Неслучайно те са метални, а майсторите са предпочитали да работят със сребро, защото е бяло и като огледало отблъсква лошия поглед и го връща обратно. 

Разнообразна е и формата им - кръглите и правоъгълните са познати още от Средновековието, а листовидните, със заоблени или извити нагоре краища са привнесени от Изтока. За разлика от националния костюм, накитите нямат тясно обособяване по региони.  Впечатляващо е разнообразието на мотиви и сюжети, изобразени върху пафтите. Живеейки в Османската империя, българите са приели част от елементите на костюма и украсата. Затова в пафтите могат да се срещнат както позволените от Османската иконография растителни орнаменти - цветя, листа, гроздове, плодове, плетеници, така и типично българските животински мотиви - пауни, гълъби, змии, геометрични елементи. През втората половина на 18 век можем да видим дори елементи на стила Барок, който прониква през източните пазари.  По пафтите можем да познаем, дали носещата ги жена е с български или мюсюлмански произход, защото в Корана се забраняват животинските изображения. Жените с българско вероизповедание са носили пафти с птици и животни. Но при изследване на българо-мохамеданските краища се вижда, че и там са поръчвали пафти със символи, забранени от Корана, което подсказва, че жените там не са усвоили изцяло мюсюлманската религия.

Клисурски манастир
Клисурският манастир „Св. св. Кирил и Методий“ е действащ девически православен манастир във Видинска епархия. Намира се в Северозападна България, област Монтана, община Вършец, в землището на село Бързия (между градовете Берковица и Вършец). Основан през XIII век. По време на османското владичество многократно е разрушаван. Възстановен в края на XIX век. Намира се на 85 км от София и на 9 км от Берковица. Има статут на отделно селище (с настоящ адрес). Храмовият му празник е на 11 май. Четвърти по големина в България. Разположен в подножието на северните склонове на връх Тодорини кукли в Западна Стара планина. От времето на Втората българска държава и царуването на Иван Асен II (1240 година) е основан манастир наречен Пустия. Манастирът е многократно опожаряван, разрушаван и наново съграждан от християнското население. През Възраждането е възстановен от йеромонах Антим, със светско име Александър Дамянов, от Берковица. През 1869 г. той построява магерницата, а след това параклиса „Свети Никола“ и аязмото. От 1887 до 1890 г. е съградена и църквата „Св. равноапостоли Кирил и Методий“. Архимандрит Антим – ктитор и игумен на манастира умира през 1922 г. Друг виден дарител на манастира е Илия Стоянов. Църквата и манастирът са реставрирани през 1936-37 години, в който последен вид са се запазили до днес. Реставрацията е дело на самоковски майстори, които изработват и иконостаса. Стенописите зографисват Господин Желязков, а след кончината му при падане от скелето в купола, дъщерята и зетят на художника Олга Богданова и проф. Георги Богданов. В манастира има още и отделни иконописни творби на руски художници. В манастира има дела и на майстори от Дебърската художествена школа. Клисурският манастир е разположен в живописна местност. Районът му е привлекателен център за почивка и разходка. Манастирът е духовен център, както и място за поклонение и общение на миряните. От месец май 2007 година в манастира се заселват 6 монахини, българки от Вардарска Македония

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.ohu-bg.net

http://disability.pleven.bg
ВЯРА








РЕГИОНАЛЕН МЕСЕЧНИК





ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ И ПЕНСИОНЕРИТЕ  година XX   ПЛЕВЕН       май  2025








_1167581846.bin

